Fra hjemmeværende til yrkesaktiv på ett år

Best resultat på jobbprosjektet hadde hjemmeværende innvandrerkvinner. To av tre kom seg ut i jobb eller utdanning.

Tett oppfølging og rask utplassering førte til at mange hjemmeværende minoritetskvinner kom seg ut i arbeid, viser ny analyse. Junge, Heiko

27. juni 2016

Godt over halvparten av deltagerne i prosjektet Jobbsjansen 2015 gikk ut i lønnet arbeid eller utdanning.

Hjemmeværende innvandrerkvinner hadde best nytte av å delta i prosjektet.

I 2015 var det totalt ni prosentpoeng flere deltagere som gikk ut i jobb eller utdanning etter å ha deltatt i prosjektet, enn året før.

Ut i arbeid

Jobbsjansen er et prosjekt hvor hensikten er å få innvandrere i alderen 18 til 55 år som står langt utenfor arbeidsmarkedet, i arbeid.

Prosjektet har særlig fokus på hjemmeværende kvinner og kvinner som er gjenforent i familier med lav inntekt. Nærmere halvparten av deltagerne er i denne kategorien.

Av 624 deltagere som gikk ut av prosjektet i 2015, gikk 49 prosent over i lønnet arbeid mens 15 prosent startet på en utdanning. Det er en økning på ni prosentpoeng fra 2014.

De som avsluttet prosjektet i 2015, hadde deltatt 13 måneder i snitt, fire måneder lenger enn dem som gikk ut i 2014.

Hensikten med prosjektet Jobbsjansen er å få minoriteter, ikke minst kvinner, ut i arbeidslivet. Bjørge, Stein J. / Bjørge Stein

Fra hjemmeværende til yrkesaktiv

Best resultat var det blant hjemmeværende kvinner der 71 prosent gikk ut i jobb eller utdanning. Langt dårligere er resultatet for deltagere med overgangsstønad (32 prosent) og sosialhjelpsmottagere (35 prosent).

Det viser en analyse av Jobbsjansen 2015 som Proba samfunnsanalyse har gjort på oppdrag for Integrerings- og mangfoldsdirektoratet (IMDi).

Jobbsjansen ble i 2013 en permanent ordning og bygger på erfaringene fra Ny sjanse som ble innført som en forsøksordning i 2005. IMDi har ansvar for å følge opp ordningen.

Uten tiltak

Vel halvparten av dem som gikk ut i jobb, gikk over i ordinært heltidsarbeid. Ifølge rapporten er tett og individuell tilpassing og oppfølging viktig for å lykkes, ikke minst kombinert med rask utplassering.

Ifølge rapporten var det ingen fordel allerede å ha deltatt på opplæringstiltak. De lyktes i betydelig mindre grad enn dem som ikke hadde gått på tiltak før. Men tidligere arbeidserfaring fra Norge førte til høyere måloppnåelse.

I 2015 var det 1 713 deltagere fordelt på 56 prosjekter i 38 kommuner.

Kommuner kan søke IMDi om tilskudd til prosjektet. I 2016 bruker myndighetene 97 millioner kroner på Jobbsjansen.

Aftenposten laget i 2012 en artikkelserie om alle handlingsplanene og tiltakene som myndighetene i løpet av 20 år hadde lansert for å få innvandrere i arbeid. Hvis du er interessert, kan du lese her: